Kαθορίστηκαν, την Τρίτη, μεταξύ των συναρμοδίων υπουργών και του προέδρου της ολομέλειας των δικηγορικών συλλόγων της χώρας, οι δικηγορικές αμοιβές για την διαδικασία εξωδικαστικού συμβιβασμού και προστασίας της πρώτης κατοικίας.

Ο πρόεδρος της ολομέλειας των προέδρων των δικηγορικών συλλόγων Ελλάδος και πρόεδρος του δικηγορικού συλλόγου Αθηνών, Δημήτρης Βερβεσός, συναντήθηκε με τους υπουργούς Οικονομικών και Ανάπτυξης και Επενδύσεων, Χρήστο Σταϊκούρα και Άδωνι Γεωργιάδη, καθώς και με τον ειδικό γραμματέα Διαχείρισης Ιδιωτικού Χρέους, Φώτη Κουρμούση, με αντικείμενο τη συμμετοχή των δικηγόρων στη νέα διαδικασία εξωδικαστικού συμβιβασμού και προστασίας πρώτης κατοικίας.

«Οι τράπεζες θα χρηματοδοτούν τον δικηγόρο του δανειολήπτη που ζητάει προστασία της πρώτης κατοικίας» επισήμανε μετά τη συνάντηση ο υπουργός Ανάπτυξης και Επενδύσεων.

«Συναντηθήκαμε με τον υπουργό Οικονομικών, κ. Χρήστο Σταϊκούρα και τον πρόεδρο του Δικηγορικού Συλλόγου Αθηνών, κ. Δημήτρη Βερβεσό, διότι στην τροποποίηση του νόμου για την προστασία της πρώτης κατοικίας, συμφωνήσαμε με την Ένωση Ελληνικών Τραπεζών, εφόσον ο αιτούμενος προστασίας δανειολήπτης κάνει χρήση δικηγόρου, οι τράπεζες να χρηματοδοτούν τον δικηγόρο, έτσι ώστε να ολοκληρωθεί η διαδικασία και να εξασφαλίσει ο δανειολήπτης την προστασία της κατοικίας του» ανέφερε χαρακτηριστικά ο κ. Γεωργιάδης.

Συνάντηση του Υπουργού Ανάπτυξης και Επενδύσεων @AdonisGeorgiadi με τον Υπουργό Οικονομικών κ. @cstaikouras και τον Πρόεδρο του Δικηγορικού Συλλόγου Αθηνών κ. Δημήτρη Βερβεσό για την προστασία της α’ κατοικίαςhttps://t.co/WuEGO5Dla8 pic.twitter.com/vBlMh1Bncu — Υπουργείο Ανάπτυξης και Επενδύσεων (@MinDevGR) November 5, 2019

Σύμφωνα με ανακοίνωση της ολομέλειας, συμφωνήθηκαν τα εξής:

α) Εάν στη σύνταξη της αίτησης του οφειλέτη για τη ρύθμιση των οφειλών του μέσω της ηλεκτρονικής πλατφόρμας της ειδικής γραμματείας Διαχείρισης Ιδιωτικού Χρέους συνέπραξε πληρεξούσιος δικηγόρος, τότε, ανεξάρτητα εάν η αίτηση υπογράφεται ή μη από τον πληρεξούσιο δικηγόρο, ο τελευταίος δικαιούται αμοιβής ύψους 120 ευρώ, πλέον ΦΠΑ, η οποία προκαταβάλλεται από την πιστώτρια τράπεζα, που είναι πρώτη στην υποθήκη τάξη επί της προς διάσωση κύριας κατοικίας.



β) Στην περίπτωση που ο οφειλέτης που αιτείται τη συναινετική ρύθμιση των οφειλών του εκπροσωπείται από πληρεξούσιο δικηγόρο, και επιτευχθεί ρύθμιση, η πιστώτρια τράπεζα που είναι πρώτη στην υποθήκη τάξη, καταβάλλει ως ελάχιστη δικηγορική αμοιβή στον πληρεξούσιο δικηγόρο του αιτούντος, το ποσό των 220 ευρώ, πλέον ΦΠΑ.



Πηγή: skai.gr